Ma borsvoed baba op haar poegieFoto: Orange News ‘n Vrou van Yuchou in China is voorgekeer terwyl sy haar 18 maande oue seun geborsvoed het terwyl sy op haar bromponie gery het. Die jong ma het glo deur die verkeer gevleg met haar kind in haar arms toe die kind begin huil het, berig Orange News. Ooggetuies sê die ma het die kind begin borsvoed terwyl sy een hand op die handvatsels gehou het. Beamptes van die metropolisie het haar afgetrek voordat sy ‘n ongeluk kon veroorsaak. “Sy het haar eie lewe, haar seun se lewe en die lewe van ander motoriste in gevaar gestel,” het ‘n polisiebeampte gesê. “Ons het vir haar gesê as sy daarmee voortgaan, gaan ons beslag lê op haar fiets.” Die onbekende vrou is egter nie die eerste wat hiervan aangekla word nie. Catherine Donkers (29) is in Junie 2008 in Amerika voorgekeer toe sy haar dogter tussen Detroit en Pittsburgh geborsvoed het terwyl sy bestuur het. “Dit is nie asof ek ‘n doek probeer omruil terwyl ek bestuur nie. Sy lê maar net daar op ‘n kussing op my skoot,” het Donkers aan ABC News gesê. Genine Compton is in Februarie 2009 in Ohio, Amerika voorgekeer terwyl sy haar baba geborsvoed het en boonop op haar selfoon gepraat het terwyl sy bestuur het, het WHIO-TV berig. “As my kind honger is, gaan ek hom voer,” het sy gesê.